* * * Не зидамо дом камени
Војислав Илић 

Не зидамо дом камени
Против мрачне непогоде.
Но храм славе и витештва,
Храм витештва и слободе.

Нека муња небо пали,
Олуј шуми по долини
С олујом смо друговали
На Дервену и на Дрини.

Не боји се бурних дана
Коме душом бура леће:
На пољани од мегдана
Као оркан он се креће...

Ти, што читаш ретке ове,
У витешко коло ходи,
Љубав братска тебе зове,
Своме дому да те води:

Да слобода нових дана
Из братскога сине збора
Од Дунава и Балкана
До Јадранског сињег мора!

Да буктиња свести јасна
На славу нас вечну сећа
Као звезда неугасна
Кроз године и столећа.

6. децембар 1891.

Извори 

 ''Војислав Илић: Лирско песништво, страна 212, Вук Караџић, Београд.

Војислав Илић